ศรีสวัสดิ์ กับ เงินติดล้อ เกี่ยวอะไรกัน?
แม้จะมีหลายคนเคยได้ยินคำว่า “ศรีสวัสดิ์ เงินติดล้อ” แต่รู้ไหมว่าคำนี้มีชื่อของสองบริษัทซ่อนอยู่  บริษัทแรกก็คือ บริษัท ศรีสวัสดิ์ คอร์ปอเรชั่น ทำธุรกิจสินเชื่อ บริษัทอีกแห่งก็คือ บริษัท เงินติดล้อ ก็ทำธุรกิจสินเชื่อ เหมือนกัน..
11 ม.ค. 2564

ศรีสวัสดิ์ กับ เงินติดล้อ เกี่ยวอะไรกัน? /โดย ลงทุนแมน
แม้จะมีหลายคนเคยได้ยินคำว่า “ศรีสวัสดิ์ เงินติดล้อ”
แต่รู้ไหมว่าคำนี้มีชื่อของสองบริษัทซ่อนอยู่
บริษัทแรกก็คือ บริษัท ศรีสวัสดิ์ คอร์ปอเรชั่น ทำธุรกิจสินเชื่อ
บริษัทอีกแห่งก็คือ บริษัท เงินติดล้อ ก็ทำธุรกิจสินเชื่อ เหมือนกัน..
จริงๆ แล้ว ศรีสวัสดิ์ กับ เงินติดล้อ มีที่มาอย่างไร
แล้วทั้งคู่มีอะไรเกี่ยวข้องกันไหม?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ย้อนกลับไปเมื่อ 40 ปีก่อน ครอบครัวแก้วบุตตา ได้สังเกตว่า 
เกษตรกรในจังหวัดเพชรบูรณ์ที่มีรายได้ไม่แน่นอน มักจะมีปัญหากับการขอเงินกู้จากทางธนาคาร
เรื่องดังกล่าวส่งผลให้เกษตรกรต้องเอารถไปจำนำ หรือไปพึ่งบริการเงินกู้นอกระบบ ที่มีสัญญาไม่เป็นธรรม
จุดนี้เองที่ทำให้ครอบครัวแก้วบุตตา ก่อตั้งบริษัท ศรีสวัสดิ์ เพชรบูรณ์ จำกัด เพื่อเริ่มต้นทำธุรกิจจำนำทะเบียนรถ และให้บริการสินเชื่อในละแวกนั้น
ด้วยความเข้าใจในปัญหาการขอสินเชื่อของชาวบ้าน 
ทำให้ธุรกิจของครอบครัวแก้วบุตตาเติบโตได้อย่างรวดเร็ว
เพราะหลังจากก่อตั้ง 10 ปี ศรีสวัสดิ์ สามารถขยายสาขาได้กว่า 130 แห่ง
และก็ได้เปลี่ยนชื่อเป็น บริษัท ศรีสวัสดิ์ อินเตอร์เนชั่นแนล (1991) จำกัด
ตอนนั้น ศรีสวัสดิ์ ถือเป็นธุรกิจที่แข็งแกร่ง 
ที่แม้จะเผชิญเข้ากับวิกฤติต้มยำกุ้ง
ทางบริษัทก็ไม่ได้รับผลกระทบอะไรมากนัก
จนทำให้ AIG กลุ่มธุรกิจประกันและผู้ให้บริการทางการเงินยักษ์ใหญ่จากสหรัฐอเมริกา 
ได้เข้ามาซื้อกิจการศรีสวัสดิ์ ไปในปี 2550 หรือราว 14 ปีก่อน
ที่น่าสนใจก็คือ หลังจากครอบครัวแก้วบุตตาขายกิจการให้กับ AIG ได้เพียงปีเดียว 
(ในช่วงนั้นบริษัทก็ได้เปลี่ยนชื่อบริษัท ซีเอฟจี เซอร์วิส จำกัด)
ทางครอบครัวก็ได้ก่อตั้งบริษัท ศรีสวัสดิ์ คอร์ปอเรชั่น ขึ้นใหม่ และทำธุรกิจสินเชื่อเหมือนเดิม
สำหรับธุรกิจที่ขายออกไปก่อนหน้านั้น AIG ก็ได้เข้ามาเปลี่ยนโครงสร้างทางธุรกิจ รวมถึงการทำแบรนด์
ซึ่งหนึ่งในนั้นก็คือ การสร้างแบรนด์ให้กลายเป็นที่รู้จักในชื่อ “ศรีสวัสดิ์ เงินติดล้อ”
แต่แล้วเหตุการณ์ที่ไม่คาดฝันก็เกิดขึ้น ในช่วงปี 2551 
ที่ประเทศสหรัฐอเมริกา ประสบกับวิกฤติซับไพรม์ 
ซึ่งส่งผลทำให้ทาง AIG จำเป็นต้องขายธุรกิจของศรีสวัสดิ์ออกไป
โดยผู้ที่มาเข้าซื้อกิจการในตอนนั้น ก็มีครอบครัวแก้วบุตตา รวมอยู่ด้วย
แต่การเจรจาครั้งนั้นกลับไม่สำเร็จ 
จนในที่สุด AIG ก็ได้ขายกิจการ ศรีสวัสดิ์ ให้กับธนาคารกรุงศรีอยุธยา
สรุปง่ายๆ ก็คือ ศรีสวัสดิ์ทั้ง 2 แห่ง มีผู้ก่อตั้งคนเดียวกัน แต่ตอนนี้มีเจ้าของคนละคนกัน
โดยบริษัทที่เกิดขึ้นก่อน ตอนนี้กลายเป็นบริษัทชื่อว่า เงินติดล้อ 
ที่มีเจ้าของเป็นธนาคารกรุงศรีอยุธยา
ส่วนบริษัทที่เกิดขึ้นทีหลัง ตอนนี้เป็นบริษัทชื่อว่า ศรีสวัสดิ์ คอร์ปอเรชั่น 
ที่เป็นของครอบครัวแก้วบุตตา ซึ่งได้จดทะเบียนเข้าตลาดหลักทรัพย์ไปเมื่อ 6 ปีที่แล้ว
แล้วตอนนี้ ศรีสวัสดิ์ไหน ใหญ่กว่ากัน?
บริษัท เงินติดล้อ
ปี 2560 รายได้ 5,802 ล้านบาท กำไร 1,247 ล้านบาท
ปี 2561 รายได้ 7,569 ล้านบาท กำไร 1,306 ล้านบาท
ปี 2562 รายได้ 9,458 ล้านบาท กำไร 2,202 ล้านบาท
รายได้เติบโตเฉลี่ย 27.68%
กำไรเติบโตเฉลี่ย 32.88%
บริษัท ศรีสวัสดิ์ คอร์ปอเรชั่น
ปี 2560 รายได้ 6,999 ล้านบาท กำไร 2,667 ล้านบาท
ปี 2561 รายได้ 7,881 ล้านบาท กำไร 2,768 ล้านบาท
ปี 2562 รายได้ 9,793 ล้านบาท กำไร 3,756 ล้านบาท
รายได้เติบโตเฉลี่ย 18.29%
กำไรเติบโตเฉลี่ย 18.67%
แล้วแต่ละบริษัท มีส่วนต่างอัตราดอกเบี้ย และหนี้เสียเท่าไร?
บริษัท เงินติดล้อ 
ส่วนต่างอัตราดอกเบี้ย (NIM) 15.10%
อัตราส่วนหนี้เสีย ต่อหนี้ทั้งหมด (NPL) 1.28%
บริษัท ศรีสวัสดิ์ คอร์ปอเรชั่น 
ส่วนต่างอัตราดอกเบี้ย (NIM) 18.29% 
และอัตราส่วนหนี้เสีย ต่อหนี้ทั้งหมด (NPL) 2.97%
จากภาพรวมของทั้ง 2 บริษัทจะเห็นได้ว่า เงินติดล้อ มีอัตราการเติบโตที่สูงกว่า
ในขณะที่ ศรีสวัสดิ์ คอร์ปอเรชั่น มีความสามารถในการทำกำไรที่มากกว่า ในช่วง 3 ปีที่ผ่านมา
โดย ศรีสวัสดิ์ คอร์ปอเรชั่น หรือ SAWAD จดทะเบียนอยู่ในตลาดหลักทรัพย์ 
ซึ่งมีมูลค่าบริษัทประมาณ 94,000 ล้านบาท ซื้อขายกันที่ P/E 21 เท่า
หากเราใช้อัตราส่วน P/E ของ SAWAD 
มาลองคำนวณมูลค่าบริษัทของเงินติดล้อ กับกำไรในปี 2562
จะพบว่าบริษัท เงินติดล้อ หากจดทะเบียนเข้าตลาดหลักทรัพย์ 
ก็จะมีมูลค่าบริษัทประมาณ 4 ถึง 5 หมื่นล้านบาท..
ถึงตรงนี้ เราก็สามารถสรุปได้ว่า ไม่ว่าจะเป็นศรีสวัสดิ์ คอร์ปอเรชั่น 
หรือ เงินติดล้อ ทั้ง 2 บริษัท ต่างก็มีผู้ก่อตั้งคนเดียวกัน นั่นก็คือ ตระกูลแก้วบุตตา
แต่ตอนนี้ บริษัททั้งสองแห่งก็มีเจ้าของคนละคนกัน และไม่ได้มีอะไรเกี่ยวข้องกันแล้ว
อย่างไรก็ตาม ทั้งคู่ก็ถือเป็นธุรกิจที่เติบโตได้ดี และน่าจับตามอง
โดยล่าสุด บริษัท เงินติดล้อ ก็กำลังจะตามฝาแฝดอย่าง ศรีสวัสดิ์ คอร์ปอเรชั่น 
เข้าไปอยู่ในตลาดหลักทรัพย์ประเทศไทยแล้ว เร็วๆ นี้..
----------------------
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-
-